Næste storbyferie er bestilt! | cillesunivers
Næste storbyferie er bestilt!
14-02-2017 14:55 14-02-2017 14:55 Rejser cillesunivers cillesunivers
Absolut det mest ringe billede, der eksisterer, men skamfuldt nok, så også det eneste, hvor vi alle fire er samlet...
Det er i dag præcis tre uger siden at Caro og jeg vendte hjem fra vores skønne ferie i Marrakech. Og selvom der er sket en del på de seneste tre uger, herunder både min fødselsdag og studiestart, så er jeg stadigvæk utrolig rejselysten. Efter Singapore mistede jeg rejselysten for en kort stund, men jeg tror simpelthen at 4 måneders studie i et fremmed land og dernæst to måneders rundrejse i store dele af Asien satte sine spor. Jeg var bare træt af at leve i en kuffert, og det bliver jeg egentlig ret hurtigt, da jeg aldrig kan beslutte mig for hvad jeg vil have med, og egentlig bare helst vil have hele mit skab med. Det bliver der ikke plads til denne gang, for jeg skal på en 3-dags storbyferie med to overnatninger og derfor uden indtjekket bagage. Jeg flyver altså kun med kabinekuffert og det bliver i sig selv en lille udfordring for mig. Jeg klarede det i Budapest, men der var heller ikke lige så meget at shoppe, som jeg tror, der vil være her på denne tur.
Læs også: Derfor er det verdens bedste ide at rejse med en veninde
Jeg skal nemlig til Europas shoppingmekka; London! Jeg besøgte London sidste gang i 2012 og føler derfor det er på sin plads, at jeg kommer tilbage dertil. Jeg nåede ikke at opleve alverden sidste gang jeg var i London, og derfor glæder jeg mig helt vildt til igen at få muligheden for at udforske Oxford Street, Big Ben, London Eye og alle de andre turistattraktioner.
Rejsen er egentlig temmelig spontan, men jeg havde i går siddet og kigget på Momondo og forskellige flyselskaber og set at der var ekstremt billige flybilletter lige nu. Jeg viser så priserne til Caro og hun kigger på mig med dét blik jeg efterhånden kender lidt for godt. Et blik der siger "ej, det kunne vi jo godt liiige gøre". Et par minutter senere har vi tjekket at vi i marts måned ikke har specielt meget undervisning og det derfor godt ville kunne lade sig gøre at rejse i løbet af en uge, så det ikke blev i weekenderne (det er altså bare lidt dyrere). På ingen tid får vi fundet et billigt hostel og i dag blev der så booket. Jeg rejser med Caro, der jo efterhånden er blevet min faste rejsemakker, og de to andre piger fra studiet, Kirstine og Christine. Christine er madblogger på Food Salute og jeg tænker derfor vi vil få rigeligt at se til, både når det kommer til sightseeing, men især på madfronten. I guder, hvor jeg glæder mig!
Selvom jeg har været i London før, modtages alle råd, tips, anbefalinger eller andet I synes jeg bør vide med kyshånd. Listen med oplevelser, seværdigheder eller restauranter kan aldrig blive for lang. :)